Jeg er en ung pige, der er meget sensitiv og for eksempel har det svært med høje lyde. Det betyder, at jeg ikke går ud så tit, og jeg føler mig ensom. Jeg har svært ved at komme i kontakt med jævnaldrende. Har du mon en idé til mig? Jeg har overvejet at søge via Facebook, hvor der er grupper for ensomme. Et det rigtigt for mig at prøve den vej? Kan du se, om jeg nogensinde får en kæreste? Jeg synes, det er svært at være ung. Min mor har skrevet mig på venteliste til en psykolog, men jeg ved ikke, hvad hun kan hjælpe mig med. Skal jeg give psykologen en chance?
Du har ret i, at det er svært at være ung. Hvis man samtidig føler sig sensitiv og ensom, er det endnu sværere. Jeg kender følelserne fra dengang, jeg selv var en ung pige. Det er en god idé at melde sig ind i en Facebookgruppe. Der er mange forskellige grupper, så du skal tjekke dem og gå efter en, der passer til dig. Med hensyn til psykologen forstår jeg godt, at du spekulerer på, hvad hun kan gøre for dig. Der er mange, der har det som dig, så det er ikke, fordi der er noget galt med dig, for der er der ikke. Men af og til kan det være godt at tale med en fremmed om sine problemer. Det er lidt, som når du skriver til mig. Men du skal begynde med at melde dig ind i nogle grupper. Du skal også huske, at din mor vil dig det allerbedste. Til sidst vil jeg sige, at du nok skal få en kæreste en dag.